เปิด หนุมาน การ์เดียน 2020 ทบ.ไทยนำรถเกราะสไตรเกอร์ร่วมฝึกกับทหารสหรัฐฯ
ผู้บังคับการกรมทหารราบที่ 112 เปิดการฝึกหนุมาน การ์เดียน 2020 ระหว่าง ทบ.ไทย กับ ทบ.สหรัฐฯ ที่ค่ายสมเด็จพระนั่งเกล้า ฉะเชิงเทรา โดยนำรถเกราะสไตรเกอร์ ร่วมฝึกทางยุทธวิธีเป็นครั้งแรกเมื่อวันที่ 24 กุมภาพันธ์ 2563 ที่บริเวณด้านหน้าอาคารพุทธโสธร ภายในกองพลทหารราบที่ 11 ค่ายสมเด็จพระนั่งเกล้า จังหวัดฉะเชิงเทรา พ.อ.ณัฏฐพงศ์ อัศวินวงศ์ ผู้บังคับการกรมทหารราบที่ 112 เป็นประธานในพิธีเปิดการฝึกยุทธวิธีทางทหาร ระหว่างกองทัพบกไทย กับ กองทัพบกสหรัฐอเมริกา โดยมี พ.ท.วชิระ พานิช ผู้บังคับกองพันทหารราบที่ 1 กรมทหารราบที่ 112 พ.ท.ณัฐพงศ์ มั่งอะนะ ผู้บังคับกองพันทหารราบที่ 2 กรมทหารราบที่ 112 พ.ท.ปฐมพล วงพิเดช ผู้บังคับกองพันทหารราบที่ 3 กรมทหารราบที่ 112 ตลอดจนคณะนายทหารของกองทัพบกสหรัฐอเมริกา ร่วมในพิธีเปิดครั้งนี้ สำหรับการฝึกที่จัดขึ้นก็เพื่อสร้างทักษะการปฏิบัติการของทหารราบยานเกราะระดับหมวด เพื่อหวังมุ่งไปสู่การเป็น Strong Army ซึ่งจากความสัมพันธ์ที่ดีระหว่างกองทัพไทย และกองทัพสหรัฐอเมริกา ที่มีมาอย่างยาวนาน ส่งผลให้เกิดความร่วมมือด้านการทหาร ระหว่างกองทัพบกของทั้งสองประเทศมาอย่างต่อเนื่อง จนในปีนี้กองทัพบกไทย และกองทัพบกสหรัฐอเมริกา ได้จัดการฝึกผสมรหัส HANUMAN GUARDIAN 2020 สำหรับ หนุมาน การ์เดียน 2020 นับเป็นครั้งแรก ที่มีการฝึกระดับหมวดทหารราบยานเกราะสไตรเกอร์ (Stryker) โดยรูปแบบการฝึกจะเป็นการใช้ยานเกราะเบื้องต้น และการฝึกปฏิบัติทางยุทธวิธีของหน่วยทหารราบยานเกราะ ในส่วนของกองทัพบก ได้มอบหมายให้กองทัพภาคที่ 1 เป็นหน่วยรับผิดชอบหลัก ในการจัดส่งกำลังพลเข้าร่วมการฝึก โดยให้ กรมทหารราบที่ 112 กองพลทหารราบที่ 11 เข้าร่วมการฝึกในครั้งนี้ สำหรับฝ่ายสหรัฐอเมริกา ได้จัดกำลังพลจากกองพลทหารราบที่ 2 ทัพบกสหรัฐอเมริกา เข้าร่วมในการฝึกครั้งนี้ ภายใต้รหัส HANUMAN GUARDIAN 2020-1B เพื่อเสริมสร้างความร่วมมือ พัฒนาทักษะ เพิ่มพูนขีดความสามารถทางทหารของกำลังพลทั้ง 2 ประเทศ ในเรื่องปฏิบัติการทางยุทธวิธี ซึ่งสอดคล้องกับนโยบายของ ผบ.ทบ.ที่มุ่งเน้นการพัฒนาขีดความสามารถกำลังพล เพื่อก้าวสู่การเป็น Strong Army นอกจากนี้ HANUMAN GUARDIAN ยังนับเป็นมิติความร่วมมือทางด้านการทหาร อันนำมาซึ่งความสัมพันธ์อันดีในมิติอื่นๆ ในระดับประเทศต่อไปอีกด้วย ซึ่งการฝึกจะมีขึ้นระหว่างวันที่ 24 กุมภาพันธ์-6 มีนาคม 2563.
ผู้บังคับการกรมทหารราบที่ 112 เปิดการฝึก หนุมาน การ์เดียน 2020 ระหว่าง ทบ.ไทย กับ ทบ.สหรัฐฯ ที่ค่ายสมเด็จพระนั่งเกล้า ฉะเชิงเทรา โดยนำรถเกราะสไตรเกอร์ ร่วมฝึกทางยุทธวิธีเป็นครั้งแรก
หนุมาน การ์เดียน 2020,HANUMAN GUARDIAN 2020,การฝึกผสม,ฉะเชิงเทรา,รถหุ้มเกราะ,รถเกราะสไตรเกอร์,ทหารราบยานเกราะ,ข่าวทั่วไป